b'\n_START_ARTICLE_\nPicior (anatomie)\n_START_SECTION_\nTalusul sau Astragalul\n_START_PARAGRAPH_\nEste situat \xc3\xaen v\xc3\xa2rful masivului tarsian, fiind interpus \xc3\xaentre oasele gambei, respectiv calcaneu \xc8\x99i navicular. El este format dintr-un corp, un cap \xc8\x99i un col ce une\xc8\x99te primele dou\xc4\x83 por\xc8\x9biuni. Por\xc8\x9biunile talusului sunt bine izolate \xc8\x99i u\xc8\x99or de recunoscut; cu toate acestea este considerat \xc3\xaen \xc3\xaentregime \xc8\x99i comparat cu un cuboid, c\xc4\x83ruia i se descriu \xc8\x99ase fe\xc8\x9be._NEWLINE_Unghiurile talusului. Corpul formeaz\xc4\x83 cu colul dou\xc4\x83 unghiuri: unghiul de declina\xc8\x9bie \xc8\x99i unghiul de \xc3\xaenclina\xc8\x9bie, unghiuri ce formeaz\xc4\x83 prin faptul c\xc4\x83, la acest os, colul nu continu\xc4\x83 direc\xc8\x9bia corpului, ci este \xc3\xaenclinat \xc3\xaen jos \xc8\x99i medial. Unghiul de \xc3\xaenclina\xc8\x9bie este deschis \xc3\xaen jos \xc8\x99i are \xc3\xaen medie 115\xc2\xb0. Unghiul de declina\xc8\x9bie este deschis medial \xc8\x99i are 158\xc2\xb0._NEWLINE_Cele dou\xc4\x83 unghiuri se modific\xc4\x83 \xc3\xaen unele deform\xc4\x83ri ale piciorului. Unghiul de \xc3\xaenclina\xc8\x9bie este cu at\xc3\xa2t mai deschis, cu c\xc3\xa2t piciorul este mai plat \xc8\x99i, dimpotriv\xc4\x83, cu at\xc3\xa2t mai \xc3\xaenchis, cu c\xc3\xa2t piciorul este mai boltit. Unghiul de declina\xc8\x9bie este mai mic \xc8\x99i colul mult deviat medial \xc3\xaen piciorul varus._NEWLINE_Orientare Se a\xc8\x99eaz\xc4\x83 \xc3\xaenainte capul, \xc3\xaen sus trohleea, lateral fa\xc8\x9ba articulara triunghiular\xc4\x83._NEWLINE_Fe\xc8\x9bele talusului sunt: superioar\xc4\x83, inferioar\xc4\x83, lateral\xc4\x83, mediala, anterioar\xc4\x83 \xc8\x99i posterioar\xc4\x83.\n_START_SECTION_\nCalcaneul\n_START_PARAGRAPH_\nEste cel mai voluminos os al tarsului. Are o form\xc4\x83 prismatic\xc4\x83, fiind alungit antero-posterior \xc8\x99i u\xc8\x99or turtit transversal. Are \xc8\x99ase fe\xc8\x9be: superioar\xc4\x83, inferioar\xc4\x83, lateral\xc4\x83, medial\xc4\x83, anterioar\xc4\x83, posterioar\xc4\x83._NEWLINE_C\xc4\x83lc\xc3\xa2iul sau regiunea calcanean\xc4\x83 este format din tuberozitatea calcanean\xc4\x83 \xc8\x99i p\xc4\x83r\xc8\x9bile moi care o acoper\xc4\x83._NEWLINE_Orientare. Se a\xc8\x99eaz\xc4\x83 \xc3\xaen sus fa\xc8\x9ba prev\xc4\x83zut\xc4\x83 cu trei feti\xc8\x99oare articulate; posterior extremitatea cea mai voluminoas\xc4\x83; medial fa\xc8\x9ba prev\xc4\x83zut\xc4\x83 cu un \xc8\x99an\xc8\x9b ad\xc3\xa2nc.\n_START_SECTION_\nNavicularul\n_START_PARAGRAPH_\nEste un os scurt, turtit dinainte \xc3\xaenapoi. Este situat pe partea medial\xc4\x83 a piciorului, fiind cuprins \xc3\xaentre capul talusului, cuboid \xc8\x99i cele trei cuneiforme. Are \xc8\x99ase fe\xc8\x9be: posterioar\xc4\x83, anterioar\xc4\x83, dorsal\xc4\x83, plantar\xc4\x83, medial\xc4\x83, lateral\xc4\x83.\n_START_SECTION_\nCuboidul\n_START_PARAGRAPH_\nEste un os scurt, cu o form\xc4\x83 neregulat\xc4\x83 cuboidal\xc4\x83; este a\xc8\x99ezat pe partea lateral\xc4\x83 a piciorului. Are \xc8\x99ase fe\xc8\x9be: superioar\xc4\x83,  posterioar\xc4\x83, inferioar\xc4\x83, anterioar\xc4\x83, medial\xc4\x83, lateral\xc4\x83.\n_START_SECTION_\nMetatarsul\n_START_PARAGRAPH_\nEste format din cinci oase metatarsiene. Numerotarea lor se face dinspre marginea mediala spre cea laterala a piciorului, de la I la V.\n_START_SECTION_\nCaractere proprii\n_START_PARAGRAPH_\nMetatarsianul I este cel mai scurt \xc8\x99i cel mai gros. Baza osului se articuleaz\xc4\x83 cu cuneiformul medial \xc8\x99i cu metatarsianul II. Pe baz\xc4\x83 se g\xc4\x83se\xc8\x99te o tuberozitate care se poate explora prin palpare, pe ea se \xc3\xaensera mu\xc8\x99chiul peronier lung._NEWLINE_Metatarsianul II este cel mai lung. Baza lui se articuleaz\xc4\x83 cu toate cele trei  cuneiforme, respectiv cu metatarsianul I \xc8\x99i III._NEWLINE_Metatarsianul III. Baz\xc4\x83 se articuleaz\xc4\x83 cu cuboidul \xc8\x99i cu cuneiformul lateral, respectiv cu metatarsianele II \xc8\x99i V._NEWLINE_Metatarsianul IV. Baz\xc4\x83 se articuleaz\xc4\x83 cu cuboidul \xc8\x99i cu cuneiformul lateral, respectiv metatarsienele III \xc8\x99i V._NEWLINE_Metatarsianul V. Baz\xc4\x83 se articuleaz\xc4\x83 cu cuboidul \xc8\x99i cu metatarsianul IV. Baza prezint\xc4\x83 lateral o tuberozitate ce se poate palpa sub piele.\n_START_SECTION_\nOasele degetelor\n_START_PARAGRAPH_\nDegetele sunt \xc3\xaen num\xc4\x83r de cinci, numerotate de la I la V, de la marginea medial\xc4\x83 spre cea lateral\xc4\x83 a piciorului. Degetul I poart\xc4\x83 numele \xc3\xaenc\xc4\x83 de haluce, iar degetul V de deget mic._NEWLINE_Oasele care formeaz\xc4\x83 degetele se numesc falange. Se g\xc4\x83sesc \xc3\xaen total 14 falange: fiecare deget are trei, \xc3\xaen afar\xc4\x83 de haluce care are numai dou\xc4\x83. Falangele se prezint\xc4\x83 dup\xc4\x83 tipul celor de la m\xc3\xa2n\xc4\x83 cu deosebirea c\xc4\x83 cele de la picior sunt mult mai reduse \xc3\xaen dimensiune. \xc3\x8en acest fel fiecare falang\xc4\x83 prezint\xc4\x83 un corp, o baz\xc4\x83 sau extremitate posterioar\xc4\x83 \xc8\x99i un cap sau extremitate anterioar\xc4\x83. Falangele halucelui sunt deosebit de puternice. _NEWLINE_Falanga proximal\xc4\x83 este turtit\xc4\x83 transversal, prezint\xc4\x83 \xc8\x99i suprafa\xc8\x9b\xc4\x83 ovalar\xc4\x83, concav\xc4\x83, pentru articularea cu capul metatarsianului corespunz\xc4\x83tor._NEWLINE_Falanga mijlocie este scurt\xc4\x83, fiind format\xc4\x83 aproape numai din baz\xc4\x83 \xc8\x99i cap._NEWLINE_Falanga distal\xc4\x83 este de dimensiuni reduse. Capul este turtit. Pe fa\xc8\x9ba plantar\xc4\x83 are o rugozitate numit\xc4\x83 tuberozitatea falangei distale \xc3\xaen raport cu pulpa degetului, \xc3\xaen fa\xc8\x9ba dorsal\xc4\x83 sus\xc8\x9bine unghia.\n_START_SECTION_\nPiciorul plat\n_START_PARAGRAPH_\nPiciorul plat este o deformare a piciorului uman caracterizat\xc4\x83 prin pr\xc4\x83bu\xc8\x99irea bol\xc8\x9bii plantare astfel \xc3\xaenc\xc3\xa2t planta (talpa) vine \xc3\xaen contact complet sau par\xc8\x9bial cu solul. Aceast\xc4\x83 deformare, care poate determina dureri \xc8\x99i oboseal\xc4\x83, se poate corecta prin utilizarea de sus\xc8\x9bin\xc4\x83toare plantare (talonete).'